အဖြူနဲ့အနက်

မေးခွန်း: ဝမ်းနည်းစရာကို မျှော်လင့်၍ ဝမ်းနည်းစရာဖြစ်လာသောအခါ ဝမ်းနည်းရသည်။ ဝမ်းသာစရာကို မျှော်လင့်၍
ဝမ်းနည်းစရာဖြစ်လာသောအခါတွင်ကား ပို၍ ပို၍ ဝမ်းနည်းရသည်” ဟူသော အဆိုကို သင့်အတွေ့အကြုံ
နှင့်ယှဉ်ပြီး စာတစ်မျက်နှာခန့် စာစီကုံးပါ။
အဖြေ: ဝမ်းနည်းစရာကိုမျှော်လင့်၍ ဝမ်းနည်းစရာဖြစ်လာသောအခါ ဝမ်းနည်းစရာဖြစ်လာရသည်မှာ လောကသဘာဝ
လူ့သဘာဝ ဖြစ်လေ့ဖြစ်ထရှိသော သဘောတစ်ခုဖြစ်၍ ထူးခြားမှုမခံစားရပေ။ မျှော်လင့်ထားသည့်အတိုင်း ဖြစ်လာ၍
သာမန်ခံစားချက်မျှလောက်သာ ဖြစ်ပေသည်။ ဝမ်းသာစရာကို မျှော်လင့်၍ ဝမ်းနည်းစရာဖြစ်လာသောအခါတွင်ကား
ပို၍ ပို၍ ဝမ်းနည်းရသည်မှာ “ယူကျုံးမရခြင်း”၊ “ဖြစ်မှဖြစ်ရလေခြင်း” ဟူသော မခံမရပ်နိုင်သော
စိတ်ဖိစီးမှုတို့ဖြင့် ပူဆွေးသောက ရောက်ကြရလေသည်။ သာမန်ဝမ်းနည်းမှုမျိုး မဟုတ်တော့၊ ခံစားချက်ပြင်းထန်သော
ဝမ်းနည်းမှုမျိုး ဖြစ်ရလေသည်။
ကျွန်တော့်ဘဝတွင် မယုံကြည်နိုင်လောက်သော အတွေ့အကြုံတစ်ခုကို တွေ့ကြုံလိုက်ရပေသည်။ ယင်းကား
“ကိုဗစ် ရောဂါကူးစက်မြန်” ကာလဖြစ်ပေသည်။ ကျွန်တော့် ဦးလေးမိသားစုမှာ ကိုဗစ်ရောဂါ ကူးစက်ခံရပြီး
မိသားစုငါးဦးလုံး "ကိုဗစ်ရောဂါကုသရေးစင်တာ" သို့ ရောက်သွားလေသည်။ ကျွန်တော့်ဦးလေး၊ ဇနီးနှင့် ကလေး
နှစ်ဦး၊ အိမ်အကူတို့ဖြစ်ကြပြီး ကလေးနှစ်ဦးနှင့် အိမ်အကူမှာ အသက်အရွယ်ငယ်ကြသဖြင့် သိပ်မခံစားကြရသော်
လည်း ကျွန်တော့်ဦးလေးနှင့် အဒေါ်မှာ ပြင်းပြင်းထန်ထန်ခံစားကြရပြီး ကိုဗစ်ရောဂါလက္ခဏာတို့ အပြည့်အစုံ ခံစား
ကြရသည်။ ဖျားသည်။ ချောင်းဆိုးသည်။ ငါးရက်လောက်တွင် အနံ့ပျောက်သည်။ အရသာပျောက်သည်။ အစား
အသောက်ပျက်သည်။ အောက်ဆီဂျင်ကျသည်။ အသက်ရှူမဝ ဖြစ်ကြသည်။ ကုသရေးစင်တာမှလည်း အောက်ဆီဂျင်
စက်များဖြင့် ဂရုစိုက်ကုသပေးပါသည်။
ရက်သတ္တတစ်ပတ်ကျော်လာသောအခါ အဒေါ်မှာ တဖြည်းဖြည်း အစားသောက်ဝင်လာပြီး ဦးလေးထက်
ပိုတိုးတက်လာကာ အောက်ဆီဂျင်ပိုက်ပါ ဖြုတ်လိုက်ရသည်။ အဒေါ်က တစ်ခုကောင်းသည်မှာ အစားကို ကြိုးစား
စားသည်။ မဝင်ဝင်အောင် စားသည်။ အပျောက်မြန်သည် အဖျားလည်းမရှိတော့၍ အနံ့လည်းရလာကာ အတော်
အခြေအနေကောင်းလာသည်။ ဦးလေးကား အစားဂျီးများသဖြင့် သိပ်မစားနိုင်၍ အဒေါ်လောက်သက်သာမှုမမြန်ပေ။
ဆယ်ရက်ကျော်လျှင် အဒေါ်နှင့် ကလေးနှစ်ဦး၊ အိမ်အကူမိန်းကလေးတို့ ကုသရေးစင်တာမှ ပြန်ဆင်းခွင့်ရသော်လည်း
ဦးလေးမှာ ကျန်နေရစ်ခဲ့သေးသည်။ သို့သော် စိုးရိမ်ရလောက်သည့်အနေအထားမှ လွန်မြောက်လာနေကြောင်း၊
အောက်ဆီဂျင်ပိုက်လည်း မလိုတော့ကြောင်း၊ အဖျားလည်းမရှိတော့ကြောင်း၊ အစားလည်းဝင်နေပြီဖြစ်ကြောင်း သတင်း
စကားကြားရ၍ ကျွန်တော်တို့မှာ ဝမ်းသာနေကြပါသည်။ မကြာခင် ဆေးရုံမှ ပြန်ဆင်းရတော့မည်ဖြစ်ကြောင်း
သတင်းရသဖြင့် အားလုံးက စိတ်အေးနေကြပေပြီ။ နောက်ထပ်စိတ်ချရအောင် နှစ်ရက်လောက်နေပြီးရင် ပြန်ရတော့
မည်ဖြစ်ကြောင်းပြောကာ သူ့ကိုလာကြိုရန် ကားတွေစီစဉ်နေကြပေပြီ။



ဆေးရုံဆင်းရန် တစ်ရက်အလိုတွင် ဆေးရုံဆင်းရန် တစ်ဦးတည်းကြိုတင်ပြင်ဆင်မှုများ လုပ်နေပါတော့သည်။
ပစ္စည်းတွေကိုလည်း ကြိုတင်သိမ်းဆည်းကာ စားစရာအပိုတွေကိုတောင် ဘေးလူတွေကို ဝေငှပေးနေလေသည်။
ဦးလေးကား အလွန်အသန့်အပြန့် ကြိုက်ပါသည်။ အဝတ်ဟောင်းတွေ အိမ်သို့ပြန်မယူသွားချင်သဖြင့်
နေကောင်းနေပြီပဲ၊ ရေချိုးရင်း လျှော်လိုက်မည်ဟူသော စိတ်ကူးဖြင့် အဝတ်လေးနှစ်ထည်ကို လျှော်လိုက်ရာ
အောက်ဆီဂျင်တွေ ထိုးကျပြီး ဆုံးသွားပါတော့သည်။ ပစ္စည်းတွေသိမ်းဆည်းစဉ် မောပန်းနေခြင်း၊ ရေချိုး၊ အဝတ်
လျှော်၍ အအေးမိခြင်းတို့ စုပေါင်းလိုက်သည့်အခါ အောက်ဆီဂျင်ထိုးကျ၍ အသက်ရှူမဝဘဲ အသက်ရှူရပ်ကာ သေဆုံး
သွားရခြင်းဖြစ်ပေသည်။ ကိုဗစ်ရောဂါသည်သည် ပင်ပင်ပန်းပန်း လှုပ်လှုပ်ရှားရှား မလုပ်ရဟု နောင်မှသိရပါသည်။
ဦးလေးမှာ မဆင်မခြင်လုပ်မိသည့်အတွက်ကြောင့် ကိုဗစ်ရောဂါကောင်းနေပြီဖြစ်သော်လည်း အောက်ဆီဂျင်ထိုးကျကာ
ဗြုန်းစားကြီး သေဆုံးသွားရခြင်းဖြစ်ပါသည်။
ဤသတင်းကို ကြားလိုက်ရသည့်အခါ မိသားစုတို့မှာ ရုတ်တရက်ကြားလိုက်ရသည့်သတင်းကြောင့် မယုံနိုင်
အောင် ဖြစ်နေကြပါသည်။ ဦးလေးဆေးရုံးမှဆင်းရန် ကြိုဆိုဖို့ ပြင်ဆင်နေရချိန် ရုတ်တရက်ကြားလိုက်ရသည့်သတင်း
ကြောင့် အလွန်အမင်း အံ့သြနေကြရ၏။ လုံးဝလက်မခံနိုင်ကြပေ။ ဝမ်းသာစရာအဖြစ်ကို ကြုံတွေ့နေကြရပြီး ဝမ်းသာ
ရမည့်အဖြစ်ကို မျှော်လင့်နေကြပါလျက်နှင့် ရုတ်တရက် ဝမ်းနည်းစရာကြားလိုက်ရသည့်အခါ ဤအဖြစ်ဆိုးကို
မည်သူမျှ လက်မခံကြ၊ မယုံကြည်ကြပေ။ “ဖြစ်မှဖြစ်ရလေခြင်း” ဟူသော ခံစားချက်တို့ဖြင့် တသသဖြစ်နေကြ
ပေသည်။ အိမ်က မိသားစုများနှင့် စကားတွေပြောပြီး ရယ်ကာမောကာ ပျော်ရွှင်နေကြပြီဖြစ်၍ မယုံနိုင်စရာ
ဖြစ်ကြရပေသည်။
ဤကား “ဝမ်းသာစရာကို မျှော်လင့်၍ ဝမ်းနည်းစရာဖြစ်လာသောအခါတွင်ကား ပို၍ ပို၍ ဝမ်းနည်းရသည်”
ဟူသောအဆိုကို လက်တွေ့ခံစားလိုက်ရခြင်း ဖြစ်ပါသည်။